- Fornedrende å jobbe som sykepleier i Sverige

Det skal langt mer enn bedre lønn til før svenske sykepleiere i Norge «åker hem», mener sykepleier Felicia Karlberg.

TRIVES BEST I NORGE: Sykepleier Felicia Karlberg har flere venninner fra studietiden som i likhet med henne har valgt å flytte til Norge. Vis mer byoutline rlend Aas, privat

Publisert: Publisert: 17. februar 2014 12:09

I fjor fikk sykepleier Felicia Karlberg nok. Hun og samboeren pakket kofferten og vendte kursen mot Norge - i protest mot det som var en helt annen arbeidshverdag enn hun nå har som sykepleier ved infeksjonsavdelingen på Rikshospitalet.



- Vi samlet sammen løst og fast, og flyttet hit. Jeg kjente at jeg ville protestere mot det svenske systemet. Jeg ville ikke støtte det overhodet, fordi jeg følte meg lite verdsatt og oversett av mine sjefer, sier hun til E24.

Les også Ahus ikke bekymret for svenskeflukt

Hun er i målgruppen for annonsen det svenske vikarbyrået Zest Care rykket inn i VG, med klar beskjed til sykepleierne: «Kom hem igen! Du får behålla din norska lön».

Men Karlberg nekter å «åka hem».

- Det er ikke bare det at man får dårlig betalt i Sverige. Jeg jobbet i Sverige i to år etter jeg var ferdigutdannet, startlønnen var på 20.000 kroner før skatt. På en dagvakt hadde jeg 7-8 pasienter, og på en kveldsvakt 14. Det er mye, her har jeg høyest 4-5 pasienter. I Sverige er det lengre dager, og en langt mer stressende arbeidshverdag.



(...artikkelen fortsetter under bildet)



KOM HEM: Annonsen Zest Care rykket inn i VG ber svenske sykepleiere om å komme hjem igjen. Vis mer

Men frister det ikke med norske lønnsbetingelser?

- Det er klart det frister, men dette er et arbeidsmiljøspørsmål. Det er helt andre forutsetninger her, enn hjemme. Et bemanningsbyrå lokker ikke meg. Hadde det vært en avdeling ved et sykehus, hadde det vært mer fristende.



- Fornedrende

På Rikshospitalet trives hun godt, og føler seg mer verdsatt av sine overordnede. Dessuten er lønnen langt bedre.



- Det er altfor dårlig betalt i Sverige. Jeg har venner hjemme som jobber som hjelpepleiere, og de tjener bedre enn det jeg gjorde som sykepleier i Sverige. Det føles fornedrende å studere på universitet i tre år, og sitte igjen med den lønnen og det ansvaret, sier hun.

Hun er helt klar på at det var lønnen som i all hovedsak fikk begeret til å renne over.

En norsk sykepleier uten tidligere erfaring har en tariffestet minstelønn på 356.000 kroner. Ifølge Vardforbundet er en vanlig startlønn for en sykepleier 22.000 svenske kroner i måneden - selv om dette varierer noe fra sted til sted.

Les også Ber svenskene reise hjem fra Norge

Det vil si en startlønn på 264.000 svenske kroner i året, eller omtrent 250.000 norske. Ved å jobbe i Norge tjener de dermed omtrent 106.000 kroner mer i året enn å bli hjemme.

Oppfordrer kolleger til å reise etter



- Det er mange kvinner i det yrket, og det er akkurat som om vi blir dårlig behandlet fordi vi bare må ta til takke med situasjonen. Man må si stopp en gang, og vise at det ikke er greit.

Sverige fører ikke regnskap over arbeidsutvandringen, og det finnes derfor få sikre tall på hvor mange sykepleiere som oppholder seg i Norge. Ifølge Zest Care rømmer omtrent 2000 sykepleiere til Norge hvert år. Samtidig utdannes det omtrent 4000 nye sykepleiere i året.

Karlberg mener dette er deres stille protest.



- Jeg vil ikke være en del av det, og er takknemlig for at flere reiser til Norge, spesielt nyeksaminerte sykepleiere.

Les også Klar beskjed til svensker og polakker: - Vi trenger dere

Men får du ikke dårlig samvittighet for å reise til Norge når det er en prekær sykepleiermangel i Sverige?



- Nei, jeg får ikke dårlig samvittighet. Jeg har jobbet hardt i Sverige, og nådde ikke frem hos sjefene. Det er det her som kreves, alle burde gjøre dette. Jeg forsøkte å få mine arbeidskolleger i Sverige til å si stopp, for det kjennes nesten ut som et slaveri. Vi må vise at vi bør bli verdsatt. Jeg gjør i alle fall noe for å vise at det ikke er greit, sier hun.



Blir i Norge



Karlberg har ingen planer om å reise hjem med det første. I Norge ble hun tilbudt fast stilling allerede etter et halvt år som vikar. Hun fikk grundig opplæring, har tilbud om videreutdanning, og slipper å få barbert lønnen hvis hun blir syk.

- Blir man syk har man en karensdag, og så får man dekket 80 prosent av resterende sykemelding. Det skal ikke mye til før man mister 2.000 kroner utbetalt, og da er det 14.000 kroner i lønn den måneden. Det funker ikke, man klarer seg ikke på den lønnen. Man har jo også studielån å betjene.



Også samboeren har langt bedre arbeidsvilkår i Norge enn han hadde i Gøteborg.

- Det var ikke noe problem for ham å få jobb. I Norge kan han velge og vrake, sammenlignet med Sverige, forteller hun.